এবার বিয়ে করলেন ক্রিকেটার ইরফান পাঠান। পাঠান-পত্নী ‘সাফা’ অবশ্য সৌদি আরবের নাগরিক। বৃহস্পতিবার মক্কার হারাম শরিফ শহরে বিবাহবন্ধনে আবদ্ধ হন ৩১ বছরের ইরফান ও ২১ বছরের সাফা।
পেশাদার মডেল সাফা বর্তমানে জেড্ডার একটি পিআর এজেন্সিতে চাকরি করছেন। বছর দু’য়েক আগে দুবাইতেই ইরফান এবং সাফার প্রথম দেখা হয়। বলা যায়, প্রথম দেখাতেই প্রেম। এর পর দু’জনে কাছাকাছি আসেন এবং ভারতে এসে ইরফানের পরিবারের সঙ্গে পরিচয়ও করে যান সাফা। তিন মাস আগে ইরফান-সাফার এনগেজমেন্টের পরেই বিয়ের দিন ঠিক হয়।
সৌদি আরবের ছিমছাম বিবাহ অনুষ্ঠানে অবশ্য পাঠান পরিবারের নিকট আত্মীয় ও বন্ধুদের ছাড়া কাউকে আমন্ত্রণ জানানো হয়নি। নিকাহ-র পরে স্থানীয় একটি হোটেলে পাঠান পরিবারের তরফে পার্টির আয়োজন করা হয়।
বিবাহ অনুষ্ঠান মিটে যাওয়ার পরে ইরফান এবং তাঁর পরিবার দেশে ফিরলেও সাফা কিছুদিন পরে এদেশে আসবেন। শনিবারই আইপিএল-এর নতুন দল পুণে জায়ান্টস ১ কোটি টাকায় ইরফানকে দলে নিয়েছে। আসন্ন আইপিএল-এ ইরফানের লেডি লাক কেমন কাজ করে সেটাই দেখার।